**Записник са првог састанка Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерство за отворену управу.**

Састанак је одржан 19. маја 2020. године, са почетком у 12 часова, путем *Zoom* платформе, услед новонастале ситуације изазване пандемијом вируса COVID-19.

**Присутни:** Иван Бошњак, Министарство државне управе и локалне самоуправе, Љиљана Узелац, Министарство државне управе и локалне самоуправе, Драгана Брајовић, Министарство државне управе и локалне самоуправе, Марија Петровић, Министарство државне управе и локалне самоуправе, Дара Гравара Стојановић, Министарство државне управе и локалне самоуправе, Иван Ковачевић, Министарство државне управе и локалне самоуправе, Лидија Брајовић, Министарство државне управе и локалне самоуправе, Александра Живковић Јакшић, Министарство привреде, Славенка Мијушковић, Министарство трговине, туризма и телекомуникација, Маја Матија Ристић, Министарство грађевинарства, саобраћаја и инфраструктуре, Бранислав Вучковић, Министарство грађевинарства, саобраћаја и инфраструктуре, Владан Којанић, Министарство заштите животне средине, Душан Кузмановић, Министарство правде, Винко Ковачевић, Министарство просвете, науке и технолошког развоја, Никола Радоман, Министарство здравља, Марија Орос Јанковић, Министарство за европске интеграције, Вукица Килибарда, Министарство културе и информисања, Данка Доловић, Министарство омладине и спорта, Радован Игњатовић, Министарство омладине и спорта, Јелена Ђорић, Народна скупштина, Светлана Јовановић, Кабинет председника Владе, Сузана Оташевић, Генерални секретаријат Владе, Данило Родић, Канцеларија за сарадњу са цивилним друштвом, Нинослав Кекић, Републички секретаријат за јавне политике, Стефан Јанковић, Републички секретаријат за јавне политике, Снежана Антонијевић, Национална академија за јавну управу, Јелена Ђорђевић Национална академија за јавну управу, Драгана Бећић, Канцеларија за информационе технологије и електронску управу, Саша Ковачевић, Канцеларија за информационе технологије и електронску управу, Марија Кујачић, Канцеларија за информационе технологије и електронску управу, Невена Галоња, Канцеларија за информационе технологије и електронску управу, Милош Станковић, Управа за јавне набавке, Маја Петровић, Агенција за борбу против корупције, Хелена Роксандић Мусулин, Град Сомбор, Јелена Топаловић Петровић, Град Шабац, Хана Салихагић, Град Нови Пазар, Маринко Ђорђевић, ОУ Власотинце, Бојана Селаковић, „Грађанске иницијативе“, Дејана Стевковски, „Грађанске иницијативе“, Сања Аризановић, УНДП, Тања Максић, БИРН, Слободан Мартиновић, „Аргумент“ Пријепоље, Александар Ивановић, Монитор, Рафет Никшић, Монитор, Кристина Калајџић, Партнери за демократске промене Србије, Небојша Ранчић, Медија и реформ центар Ниш, Данијел Дашић, Национална коалиција за децентрализацију НКД, Иван Вејвода, Фондација Центар за демократију, Александра Ђуровић, Београдска отворена школа, БОШ, Драгана Бајић, центар за европске политике,ЦЕП, Вања Долапчев, Центар за европске политике, ЦЕП.

**Састанку нису присуствовали:** представници Министарства финансија, Министарства унутрашњих послова, Министарства пољопривреде, шумарства и водопривреде, Кабинета министра за иновације и технолошки развој, Привредне комора Србије, ГО Врачар.

**Предлог Дневног реда:**

1. Уводна реч државног секретара Ивана Бошњака
2. Усвајање Предлога дневног реда.
3. Кратко представљање иницијативе Партнерство за отворену управу (у даљем тексту: ПОУ) и начина израде АП
4. Представљање резултата трећег АП
5. Разматрање Нацрта пословника о раду
6. Договор о начину сарадње, темама и корацима за израду Нацрта акционог плана
7. Разно

На почетку састанка Драгана Брајовић се обратила присутнима, наводећи да је циљ првог састанка Радне групе почетак израде четвртог Акционог плана за спровођење иницијативе Партнерство за отворену управу за период од 2020. до 2022. године и дала је реч Ивану Бошњаку, државном секретару у Министарству државне управе и локалне самоуправе и руководиоцу Посебне међуминистарске радне групе.

**Тачка 1.**

Иван Бошњак је истакао да је Србија препозната као земља која је достигла висок ниво сарадње између државних органа, организација цивилног друштва, независних и регулаторних тела и шире научне и привредне заједнице. У оквиру ПОУ иницијативе значајно унапређена сарадња са ОЦД и у Извештају о дизајну за Србију 2018-2020. оцењено је да  је процес учешћа више различитих заинтересованих страна у процесу ПОУ у Србији  транспарентан и инклузиван, а  да представници Владе и невладиног сектора имају једнака права да предлажу обавезе, постављају дневни ред и учествују у доношењу одлука. Према истом извештају, на скали Спектар Учешћа Међународног удружења за учешће јавности прилагођеној у односу на контекст ПОУ, Србија је сврстана на друго место, од укупно 6, односно, оцењено је да је „постојао учестали дијалог и јавност је помогла постављању агенде.“

Претходни период, који је обележило стање пандемије, представљаo je изазов у смислу отвaрања података и показао је како се електронско пословање, комуникација са грађанима, настава на даљину, стални рад државних службеника, одвија несметано и да су услуге биле доступне великом броју корисника. Мере које су у том смислу биле предузете представљају одличне примере за мере које би могле да се укључе у АП. Нови Акциони план за реализацију ПОУ иницијативе долази у право време и представља одличну прилику да дефинишемо и спроведемо активности које ће допринети превазилажењу изазова са којима смо суочени у овим ванредним околностима и које ће нам помоћи да убудуће наставимо да функционишемо ефикасно и поред многих ограничења.

Бошњак је истакао да Србија подржава основне вредности садржане у Декларацији Партнерства за отворену управу (ПОУ), које су у складу и са спровођењем општег циља реформе јавне управе у Србији. То су обезбеђење високог квалитета услуга грађанима и привредним субјектима и стварање јавне управе која ће значајно допринети економској стабилности и повећању животног стандарда грађана.

Као неке од примера мера, које је Србија предузела током пандемије, Бошњак је навео покретање веб странице Буди волонтер (<https://budivolonter.gov.rs/>), веб странице за информације о Ковиду 19 (<https://covid19.rs/homepage-english/>),  као и то да је Портал отворених података обогаћен новим скуповима података који се односе на пандемију ковид-19 као што су: Регистар установа примарне здравствене заштите посвећен Covid-19, Извештај о подацима о особама зараженим ковид-19, Епидемиолошки извештаји о Covid-19, Регистар  продавница за снабдевање грађана старијих од 65 година.

**Тачка 2.**

У вези са овом тачком Предлог дневног реда усвојен је једногласно.

**Тачка 3.**

У вези са трећом тачком дневног реда, прешло се на представљање резултата по обавезама и надлежним институцијама уз презентацију Драгане Брајовић како би нове чланове Радне групе упутила у организацију и рад иницијативе ПОУ истичући као главни циљ сарадњу са цивилним сектором и укључивање јавности, транспарентност и одговорност, употребу нових технологија као и приступ информацијама.

**ТЕМА: ОТВОРЕНИ ПОДАЦИ/ФИСКАЛНА ТРАНСПАРЕНТНОСТ**

**ОБАВЕЗА 1: Објављивање Закона о буџету Републике Србије у машински читљивом формату – за спровођење ове обавезе задужено је Министарство финансија**

Ова обавеза није спроведена до краја јер је Закон о буџету објављен у Word-у, не и у Excel-у што је био део обавезе.

**ОБАВЕЗА 2: Израда Е-Календара јавних конкурса за финансирање пројеката и програма организација цивилног друштва из средстава буџета органа јавне управе Републике Србије– за спровођење ове обавезе задужена је Канцеларија за сарадњу са цивилним друштвом**

Данило Родић из Канцеларије за сарадњу са цивилним друштвом рекао је да је обавеза у највећем делу спроведена, што подразумева да је у 2019. години, уз подршку УНДП-а израђена апликација која је садржала око 781 планираних конкурса уз висок проценат (преко 90%) одзива органа у достављању тих података. Календар је отворен за употребу и са подацима за 2020. годину. Тренутно је унето 722 конкурса, с тим што треба нагласити да је, у време ванредног стања због пандемије, прекинут унос података. Како би обавеза била спроведена у потпуности, потребно је да се Календар технички унапреди како би, поред планираних конкурса, било омогућено и уношење података о резултатима спроведених конкурса. Рад на овим унапређењима је започет непосредно пре проглашења ванредног стања и очекује се да иста буду имплементирана до краја текуће календарске године. На овај начин би се подигао ниво транспарентности у трошењу буџетских средстава намењених подршци пројектима/програмима ОЦД тако што би било омогућено праћење и упоређивање планираних и извршених средстава у овој области.

. **ОБАВЕЗА 3: Обезбеђивање доступности података о планираним и утрошеним средствима у оквиру локалних фондова за заштиту животне средине – за спровођење ове обавезе надлежно је Министарство заштите животне средине**

Владан Којанић из Министарства заштите животне средине истакао је да је завршен тендер за израду информационог система, тј. портал на коме ће бити омогућено локалним самоуправама да пријављују информације о томе како троше средства која су додељена не само из буџета, већ и донације. Рок за извештавање за претходну годину је до половине текуће године, уз могућност електронског подношења захтева за наредну годину. Након завршетка пандемије очекује се реализација обука у јединицама локалне самоуправе. Очекује се да систем буде оперативан од 1. јуна 2020. године.

**ОБАВЕЗА 4: Отварање података из конкурса за финансирање рада удружења и суфинансирање израде медијских садржаја од јавног интереса – за спровођење обавезе су задужени Министарство државне управе и локалне самоуправе и Канцеларија за ИТ и е-управу**

Драгана Брајовић је истакла да је обавеза предложена од стране организацијецивилног друштва у циљу отварања података за финансирање медијских садржаја и да је у знатној мери испуњена, с обзиром на то да је донета Уредба о садржају интернет презентација органа јавне власти која уводи обавезу објављивања јавних података у отвореном формату.

**ОБАВЕЗА 5: Израда Извештаја/показатеља о ОЦД (удружењима, фондацијама и задужбинама) у отвореном формату – за спровођење ове обавезе је задужена Канцеларија за сарадњу са цивилним друштвом**

Данило Родић је истакао да ова обавеза подразумева да подаци из Регистра удружења и Регистра задужбина и фондација, које води АПР, буду доступни у машински читљивом формату. Уз подршку УНДП-а и уз сарадњу са АПР-о, подаци су сада отворени отворени и доступни на Порталу отворених података.. Извештаји/показатељи о ОЦД (удружењима, фондацијама и задужбинама) у Републици Србији, који садрже податке о броју и структури цивилног друштва у Републици Србији, су током 2019. године објављен у два временска пресека – од 11. априла и 3. јуна 2019. године, а Канцеларија намерава да настави са овом праксом и у текућој години. Наведени сет података коришћен је за даљу употребу од стране Kaталист фондације која је израдила on-line платформу (https://data.gov.rs/sr/reuses/neprofitne-rs/) за оцену транспарентности и интегритета непрофитних организација, преко које ОЦД могу да покажу своју отвореност и утицај, а донатори и заједница донесу одлуке о томе кога је најбоље подржати.

**ОБАВЕЗА 6: Изменити Правилник о документацији која се прилаже у поступку регистрације медија у Регистар медија и технички унапредити приказ података у Регистру – за спровођење ове обавезе су задужени Министарство културe и информисањa и Агенција за привредне регистре**

Тања Максић из БИРН-а је истакла да је ова обавеза подељена у два дела. Један део се тиче измене Правилника о уређивању садржаја регистра, што је у надлежности Министарства културе и информисања, а други део се односи на техничу употпуњеност коју је АПР и остварио, тако да је сада Регистар претражив по више критеријума <https://www.apr.gov.rs/>

**ТЕМА: ИНТЕГРИТЕТ ВЛАСТИ**

**ОБАВЕЗА 7: Помоћ и праћење процеса усвајања ЛАП - за спровођење обавезе је задужена Агенција за борбу против корупције**

Маја Петровићје навела да је Агенција за борбу против корупције у трећем АП била задужена за активности у вези са праћењем и спровођењем ЛАП-ова. Од четири активности, две су реализоване, а две су у току. Уз подршку УНДП-а израђена је Методологија за праћење и извештавање о примени ЛАП-а <http://www.acas.rs/promovisana-metodologija-za-primenu-lapa/>.

Што се тиче других активности, оне су у вези са пружањем помоћи од стране Агенције јединицама локалне самоуправе за усвајање Локалних антикорупцијских планова и образовање тела за праћење спровођења тих планова. Агенција је дала грантове за пет невладиних организација, које су директно на терену и раде заједно са локалним самоуправама. Бечеј и Нови Пазар су у потпуности усвојили ЛАП. У Ваљеву, Бору и Лебану изборни процес је успорио ову активност, с обзиром на то да ЛАП доноси Скупштина ЈЛС, која није заседала у време ванредног стања.

Прикупљање и објављивање података о праћењу спровођења ЛАП-ова спроводи се на кварталном нивоу. Према последњем извештају из марта ове године од 145 ЈЛС 105 ЈЛС је усвојило ЛАП, у 30 су формирана тела за праћење спровођења овог тела, тако да се ова активност третира као активност у континуитету и која траје.

Јавоност се континуирано обавештава о динамици усвајања ЛАП-ова.

**ОБАВЕЗА 8: Ажурирање бирачког списка - за спровођење обавезе задужено је Министарство државне управе и локалне самопураве**

Драгана Брајовић је констатовала да је ова мера потекла од организација цивилног друштва и да је у извесној мери била измењена у односу на првобитни предлог, а састоји се од две активности које су у потпуности спроведене: успостављање посебне странице у оквиру система бирачког списка ради подношење захтева за гласање у иностранству и успостављање електронског повезивања Регистра матичних књига умрлих са Јединственим бирачким списком – израда веб-сервиса.

**ТЕМА: ЈАВНЕ УСЛУГЕ**

**ОБАВЕЗА 9: Поједностављење административних поступака и регулативе – еПАПИР – за спровођење обавезе задужен је Републички секретаријат за јавне политике**

Нинослав Кекић из Републичког секретаријата за јавне политике истакао је да направљен Регистар административних поступака који се односе на привреду који би требало да постане јаван до априла 2021. године. Затим ће уследити израда портала као потпортала еУправе на коме ће бити сви поступци, а Регистар се проширује и на грађане. Од 2618 поступака урађено је око 2000 поступака, а око 1100 поступака је у потпуности усаглашено са органима. Ту ће се придружити дигиталне услуге и тренутно се ради на дигитализацији 118 поступака.

**ОБАВЕЗА 10: Успостављање Електронске огласне табле за све органе државне управе и локалне самоуправе - за спровођење обавезе задужено је Министарство државне управе и локалне самоуправе**

Ова обавеза је потекла од стране цивилног друштва и њена суштина је да све оно што је орган у обавези да стави на физичку огласну таблу, буде у обавези да стави и на електронску огласну таблу. Активност предвиђена за реализацију ове обавезе је Усвајање измена и допуна Уредбе о канцеларијском пословању органа државне управе.

Светлана Јовановић, Кабинет председника Владе, истакла је да је значајно доношење Уредбе о канцеларијском пословању која предвиђа прелазак на електронско канцеларијско пословање. Примена ове уредбе од 1. априла 2021. године омогућиће реализацију и ове обавезе.

**ТЕМА: ПРИСТУП ИНФОРМАЦИЈАМА**

**ОБАВЕЗА 11: Унапређење проактивне транспарентности – Информатор о раду - за спровођење обавезе задужени су Министарство државне управе и локалне самоуправе и**  **Повереник за информације од јавног значаја и заштиту података о личности**

**ОБАВЕЗА 12: Измена закона о слободном приступу информацијама од јавног значаја - за спровођење обавезе задужено је Министарство државне управе и локалне самоуправе**

Иван Ковачевић из Министарства државне управе и локалне самоуправе навео је да ће реформатирањем Информатора о раду, све информације које Информатор садржи бити електронски прикупљане путем јединственог информационог система за приступање, обраду и презентовање Информатора о раду, који се налази на веб сајту Повереника за информације од јавног значаја и заштиту података о личности. Подаци из информатора биће доступни у отвореном формату.

У вези са Нацртом закона о слободном приступу информацијама од јавног значаја, у априлу 2019. године завршен је поступак прикупљања мишљења 27 органа и Европске комисије, након чега је, у августу финализован Нацрт закона. С обзиром на то да је у међувремену ступио на дужност нови Повереник за информације од јавног значаја и заштиту података о личности, у септембру прошле године од њега су примљени нови предлози за измену Закона. Имајући у виду да се ради о изменама које је потребно размотрити, као и то да су планирани избори, ове активности су остављене следећој Влади на реаллизацију. Очекује се да до краја 2020. године Предлог закона буде упућен Народној скупштини.

**ТЕМА: УЧЕШЋЕ ЈАВНОСТИ**

**ОБАВЕЗА 13: Подршка унапређењу сарадње органа јавне управе и организација цивилног друштва у процесу припреме, доношења и праћење примене прописа –за спровођење ове обавезе задужена је Канцеларија за сарадњу са цивилним друштвом**

Данило Родић из Канцеларије за сарадњу са цивилним друштвом навео је да обавезу чине заједничке обуке цивилног друштва и запослених у органима државне управе као и израда Приручника за укључивање организација цивилног друштва у процес доношења докумената јавних политика и прописа. У 2019. реализовано је 7 регионалних обука за ЈЛС на тему сарадње у доношењу одлука и финансирања ОЦД из буџетских средстава, те је реализација заједничких обука предвиђених овом обавезом, услед исте циљне групе померена за 2020. годину.До проглашења ванредног стања одржане су три обуке: у Новом Саду, Сомбору и Новом Пазару уз учешће преко 80 представника оба сектора.. Поред јачања капацитета учесника за сарадњу у припреми прописа и докумената јавних политика, део тренинга посвећен је и унапређењу сарадње локалних самоуправа са ОЦД на припреми и спровођењу међународних пројеката кроз пример Програма „Европа за грађане и грађанке“ за који је Канцеларија национална контакт тачка у Републици Србији. Повезаност овог програма са вредностима ПОУ огледа се у чињеници да он подстиче учешће грађана у доношењу одлука на свим нивоима и међусекторску сарадњу у овим процесима. Започети договори са партнерима о изради Приручника одложени су услед ванредног стања и биће ускоро настављени.

. У 2019. реализовано је 7 регионалних обука за ЈЛС на тему сарадње. Реализација је померена на 2020. годину и до ванредног стања одржано је три обуке: у Новом Саду, Сомбору и Новом Пазару. Један део радионице је посвећен и ПОУ кроз међународну сарадњу. Започет је рад на Приручнику и очекује се до краја реализације овог АП.

**ОБАВЕЗА 14: Увођење законских основа и успостављање електронског система за е-грађанско изјашњавање - за спровођење обавезе задужени су Министарство државне управе и локалне самоуправе и Канцеларија за ИТ и електронску управу**

Драгана Брајовић је навела да је ова обавеза повезана са доношењем Закона о референдуму и народној иницијативи, док је Марија Кујачић из Канцеларије за ИТ и електронску управу навела да је завршена јавна набавка за нови модул за е-партиципацију који ће бити део портала еУправа и да се очекује састанак са извођачем, како би се договорили на који начин ће се имплементирати овај модул, с обзиром на то да је у техничким захтевима већ наведено да би део модула требало да омогући грађанско изјашњавање. Модул је намењен првенствено за електронске јавне расправе али ће имати и додатне функционалности – као што је грађанско изјашњавање и евентуално и предлагање иницијатива за нове мере у оквири ПОУ. Завршетак софтверског решења очекује се за четири месеца.

**ОБАВЕЗА 15: Јачање транспарентности и партиципативности на седницама одбора Народне скупштине ван седишта - одговорна Народна скупштина**

Јелена Ђорић из Народне скупштине навела је да је суштина ове обавезе омогућавање већег учешћа цивилног сектора како би се боље информисали о раду представничких тела. Израда Портала спроведена је у великој мери, тако да су остале још само одређене техничке ствари како би се заокружила ова активност. Израда мапирања резултата је такође завршена, као и интерне смернице којима се регулишу припрема и одржавање седница Одбора изван седишта. Одржано је 11 седница Одбора ван седишта.

**Тачка 4.**

Након представљања резултата по обавезама и надлежним институцијама, Драгана Брајовић је навела да ће се крајем године урадити извештај-самопроцена у коме ће бити представљени коначни резултати у односу на преузете обавезе.

Она је информисала присутне да је у оквиру ПОУ успоствљен и Независни механизам за извештавање (НМИ) који се успоставља у свакој држави која приступи ПОУ, на нивоу глобалне иницијативе. То је, најчешће, организација цивилног друштва коју бира Секретаријат ПОУ и која не учествују у изради АП, већ прати све фазе његове израде, ради евалуацију и даје препоруке за израду наредног АП. У Србији је то Центар за европске политике. За обавезе које су конкретне, мерљиве, амбициозне и имају трансформативни карактер, НМИ додељује звездицу (Star Comitment) која их сврстава у најбоље, односно обавезе за пример. Једна од потенцијалних обавеза са звездицом из АП била је оабвеза која се односила на израду електронског Информатора о раду, с тим да она још увек није спроведена у потпуности што је још један од услова за добијање звездице.

У наставку презентације било је речи о саставу, задацима РГ и динамици израде АП. Наведено је да је планирано да се АП усвоји до краја године, што подразумева да се Нацрт изради до краја августа.

**Тачка 5.**

У вези са овом тачком Дневног реда једногласно је усвојен Пословник о раду.

**Тачка 6.**

У вези са овом тачком Дневног реда, констатовано је да се у околностима које су настале услед пандемије не може одржати велики консултативни састанак са организацијама цивилног друштва, у складу са досадашњом праксом кад је у питању почетак рада на АП, већ је предложено да се одржавају тематски онлајн састанци. Такође је наведено да се од чланова РГ очекује да буду присутни на састанцима у оквиру одређених области, у односу на надлежност. Након тога приступило се разматрању предлога појединачних тема.

Данијел Дашић, Национална коалиција за децентрализацију, истакао је као кључно, узимање у обзир резултата независне евалуације и да будуће мере треба да буду у потпуности у складу са препорукама eвалуатора, укључујући повећану партиципативност грађана и транспарентност посебно на локалном нивоу. Такође, требало би тежити ка конкретизацији свих постојећих законских основа који се односе на јавне расправе и консултације како би се ефикасно спроводили у пракси, на свим нивоима.

Дејана Стевковски, Грађанске иницијативе, навела је сет препорука ПОУ у вези са ситуацијом током трајања ванредног стања и пандемије као и у периоду после тога, које се односе на могуће будуће активности у АП. Препоруке обухватају десетак области које могу бити релевантне и за Србију. У свакој од препорука наведено је да ОЦД треба да имају активну улогу. У препорукама су наведени и конкретни примери које бисмо могли да искористимо у току израде акционог плана и могу се погледати на следећем линку: <https://www.opengovpartnership.org/documents/>.

Истакнути су и примери активности које је Србија предузела током ванредног стања који су објављени на сајту ПОУ: <https://www.opengovpartnership.org/collecting-open-government-approaches-to-covid-19/#examples>.

Марија Орос Јанковић, Министарство за европске интеграције, изнела је предлог да искористимо кредибилне и релевантне међународне извештаје у мапирању нових мера, као што су *Transparency International, Open Budget Index,* а који се користе и од стране Европске комисије кад су у питању налази за РС.

Бојана Селаковић, Грађанске иницијативе, истакла је да у овом циклусу израде АП свакако треба обратити пажњу на извештаје НМИ и на оно што нам се кроз те извештаје замера у континуитету, а то је недостатак мера са реформским потенцијалом. Уколико у АП укључујемо мере које неће довести до квалитетивнијег унапређења кад је у питању тренутно стање у некој области, тада ни АП неће бити адекватно оцењен. У том смислу ОЦД су и до сада предлагале и иницирале амбициозне мере које су касније биле само делимично спровођене или су у процесу консултација измењене, а у неким случајевима и одбијене. Због тога би требало обратити пажњу на избор предлога мера од стране самих чланова Радне групе, како се у АП не би укључивале мере које неће битно утицати на суштинско унапређење тренутног стања у некој области. Ситуација са пандемијом може помоћи у дизајнирању нових мера, пре свега у вези са дигиталним решењима, имајући у виду да сада поседујемо искуство када су у питању добра решења, као и научене лекције. Такође, навела је да се у потпуности слаже са тим да се са одговорношћу приступи анализи налаза из међународних извештаја, како бисмо кроз укључивање одређених мера у АП показали да испуњавамо препоруке из извештаја. ОЦД ће бити више него спремне за дизајнирање мера са реформским потенцијалом.

Драгана Бећић, Канцеларија за ИТ и електронску управу, истакла је да је претходни период показао да државна управа може динамично да делује и да има агилни приступ. Период ванредног стања утицао је на промену начина на који државна управа ради и прокрчио пут за неки нови начин рада. Тренутно, на дневном нивоу имамо отворене податке који се односе на здравље, као и коришћење вибера у комуникацији између државе и грађана. Навела је да би у будућности требало да се фокусирамо на отварање буџета ЈЛС, у вези са чим је Канцеларија већ предузела неке активности.

Данило Родић, Канцеларија за сарадњу са цивилним друштвом, предложио је да се нове обавезе спусте на секторски ниво, односно да надлежне институције у областима где је цивилно друштво веома активно и где се показује директна потреба грађана за услугама, предложе конкретне обавезе на секторском нивоу. Такође је истакао да је важно да обавезе буду трансформативне.

Драгана Брајовић је предложила да се у наставку израде дефинишу теме које ће бити послате свим члановима РГ на изјашњавање. Тематски састанци са ОЦД би се одржавали након две недеље од званичног јавног позива, у складу са правилима ПОУ.

Небојша Ранчић, је предложио да се прво усагласе базичне области које се односе на транспарентност, приступ информацијама и учешће грађана, а да се садржајне ствари у вези са услугама, као на пример теме из области здравства, просвете, разматрају одвојено.

Слободан Мартиновић, „Аргумент“ Пријепоље, нагласио је да овај АП треба да буде усаглашен са осталим стратешким документима и да треба да представља наставак и надоградњу на обавезе које су предузете на основу других стратешких докумената, као и то да мере које ће бити укључене у АП треба да одражавају постојеће стање у појединим областима.

**Тачка 7.**

У вези са овом тачком Дневног реда није било расправе.

На самом крају састанка, након договора да чланови РГ до краја недеље доставе предложене теме мејлом, Драгана Брајовић се захвалила свим присутним члановима на успешном и садржајном састанку.

Састанак је завршен у 14.45 часова.